Köln Bonn lufthavn

Köln Bonn lufthavn - «Konrad Adenauer»  er en internasjonal lufthavn i Köln, Nordrhein-Westfalen i Tyskland. Lufthavnen ble grunnlagt i 1950, og i 1994 oppkalt etter Konrad Adenauer, Tysklands første forbundskansler.

Historie 
Den første flystripen på stedet ble lagt i 1938. Tidligere hadde flytrafikken til området foregått fra Flughafen Butzweilerhof, nordvest for Köln. 

Dagens lufthavn ble grunnlagt i 1950.  Byene Köln og Bonn fikk en ettårig lisens fra de britiske okkupasjonsmyndighetene (Civil Aviation Board, British Element) til å drive luftfartsvirksomhet. Rettighetene ble overdratt til Flughafen Köln-Bonner Flughafen Wahn GmbH zu Pors. Virksomheten kom i gang i september 1950.

Ett år senere ble virksomheten igjen overtatt av de britiske okkupasjonsmyndighetene. Den sivile luftfart kunne imidlertid gjennomføres uhindret fra og med 1957. Passasjerantallet var da ca. 300 000 per år. I 1958 ble lufthavnen vedtatt utbygget til internasjonal trafikk.

Bonn var inntil 1990 Tysklands foreløpige hovedstad. Som følge av dette ankom en rekke utenlandske statsoverhoder denne lufthavnen, når det skulle på statsbesøk i daværende Vest-Tyskland. Den amerikanske president Dwight D. Eisenhower besøkte lufthavnen i 1959. I 1962 ankom president Charles de Gaulle, sammen med Tysklands president Heinrich Lübke og i 1963 kom president John F. Kennedy til lufthavnen, sammen med Tysklands forbundskansler Konrad Adenauer.

Astronautene Neil Armstrong, Michael Collins og Edwin Aldrin landet på flyplassen i 1969. I pinsen 1983 besøkte en NASA-delegasjon lufthavnen med romfergen Entreprise, montert på ryggen av en Boeing 747. Under landingen var 300 000 tilskuere tilstede.

I 1994 fikk lufthavnen navnet Flughafen Köln/Bonn - «Konrad Adenauer», oppkalt etter Tysklands første forbundskansler.

Referanser

Eksterne lenker 
 

Transport i Nordrhein-Westfalen
Transportbyggverk i Nordrhein-Westfalen
Flyplasser i Tyskland
1938 i Tyskland
Flyplasser åpnet i 1938